Document ID: 32004D0140

Απόφαση της Επιτροπής
της 11ης Φεβρουαρίου 2004
σχετικά με τη μη καταχώριση της ουσίας fenthion στο παράρτημα I της οδηγίας 91/414/ΕΟΚ του Συμβουλίου και με την απόσυρση των εγκρίσεων για τα φυτοπροστατευτικά προϊόντα που περιέχουν αυτή τη δραστική ουσία
[κοινοποιηθείσα υπό τον αριθμό Ε(2004) 313]
(Κείμενο που παρουσιάζει ενδιαφέρον για τον ΕΟΧ)
(2004/140/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(1), όπως τροποποιήθηκε τελευταία από την οδηγία 2003/119/ΕΚ της Επιτροπής(2), και ιδίως το τρίτο και τέταρτο εδάφιο του άρθρου 8 παράγραφος 2,
τον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά(3), όπως τροποποιήθηκε τελευταία από τον κανονισμό (ΕΚ) αριθ. 2266/2000(4), και ιδίως το άρθρο 7 παράγραφος 3Α στοιχείο β),
Εκτιμώντας τα ακόλουθα:
(1) Στο άρθρο 8 παράγραφος 2 της οδηγίας 91/414/ΕΟΚ, προβλέπεται ότι η Επιτροπή διεξάγει πρόγραμμα εργασίας για την εξέταση των δραστικών ουσιών οι οποίες χρησιμοποιούνται σε φυτοπροστατευτικά προϊόντα τα οποία κυκλοφορούσαν στην αγορά ήδη στις 25 Ιουλίου 1993. Στον κανονισμό (ΕΟΚ) αριθ. 3600/92 θεσπίστηκαν λεπτομερείς κανόνες για τη διεξαγωγή του προγράμματος αυτού.
(2) Στον κανονισμό (ΕΚ) αριθ. 933/94 της Επιτροπής, της 27ης Απριλίου 1994, που αφορά τον καθορισμό των δραστικών ουσιών των φυτοπροστατευτικών προϊόντων και των κρατών μελών εισηγητών για την εφαρμογή του κανονισμού (ΕΟΚ) αριθ. 3600/92(5), όπως τροποποιήθηκε τελευταία από τον κανονισμό (ΕΚ) αριθ. 2230/95(6), καθορίστηκαν οι δραστικές ουσίες που πρέπει να αξιολογηθούν στο πλαίσιο του κανονισμού (ΕΟΚ) αριθ. 3600/92, ορίστηκε κράτος μέλος για να ενεργεί ως εισηγητής σε σχέση με την αξιολόγηση κάθε ουσίας και ορίστηκαν οι παραγωγοί εκάστης δραστικής ουσίας οι οποίοι υπέβαλαν εγκαίρως κοινοποίηση.
(3) H ουσία fenthion είναι μια από τις 89 δραστικές ουσίες που καθορίστηκαν στον κανονισμό (ΕΚ) αριθ. 933/94.
(4) Σύμφωνα με το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 3600/92, η Ελλάδα, με την ιδιότητα του κράτους μέλους που έχει ορισθεί εισηγητής, υπέβαλε στην Επιτροπή, στις 4 Απριλίου 1996, έκθεση αξιολόγησης βάσει των πληροφοριών που υποβλήθηκαν από τους κοινοποιούντες σύμφωνα με το άρθρο 6 παράγραφος 1 του παραπάνω κανονισμού.
(5) Μόλις παρελήφθη η έκθεση του κράτους μέλους εισηγητή, η Επιτροπή ανέλαβε διαβουλεύσεις με εμπειρογνώμονες των κρατών μελών, καθώς επίσης και με τον κύριο κοινοποιούντα, την Bayer CropScience όπως προβλέπεται στο άρθρο 7 παράγραφος 3 του κανονισμού (ΕΟΚ) αριθ. 3600/92.
(6) Η Επιτροπή διοργάνωσε δύο τριμερείς συνεδριάσεις, στις 18 Απριλίου 1997 και 11 Φεβρουαρίου 2003, με τον κύριο φορέα που υπέβαλε στοιχεία και το κράτος μέλος εισηγητή για την εν λόγω δραστική ουσία.
(7) Η υποβληθείσα από την Ελλάδα έκθεση αξιολόγησης έχει εξετασθεί από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων. Η εν λόγω εξέταση οριστικοποιήθηκε στις 4 Ιουλίου 2003 υπό τη μορφή έκθεσης ανασκόπησης της Επιτροπής για την ουσία fenthion.
(8) Ο φάκελος και οι πληροφορίες που προέκυψαν από την ανασκόπηση υποβλήθηκαν επίσης και στην επιστημονική επιτροπή φυτών. Ζητήθηκε από την επιτροπή να σχολιάσει τον καθορισμό αποδεκτής ημερήσιας λήψης και αποδεκτού επιπέδου έκθεσης χειριστών. Στην πρώτη της γνωμοδότηση στις 2 Οκτωβρίου 1998 και με βάση τα συμπεράσματα της αξιολόγησης επικινδυνότητας σε ανθρώπους και το περιβάλλον, η επιστημονική επιτροπή φυτών (ΕΕΦ) εκφράζει την άποψη ότι δεν είναι δυνατόν να ολοκληρωθεί η αξιολόγηση πλήρως αν απουσιάζουν δεδομένα που να αποδεικνύουν πως ακόμη και η περιορισμένη σκόπιμη χρήση ως εφαρμογή δολώματος σε εσπεριδοειδή και ελιές είναι ασφαλής για την ανθρώπινη υγεία και το περιβάλλον. Η ΕΕΦ αναγνωρίζει πως η ανάπτυξη καινοτόμου τεχνικής εφαρμογής, συγκεκριμένα η παρασκευή δολώματος που περιέχει fenthion συν ουσία προσέλκυσης σε ένα μόνον τμήμα της καλλιέργειας, θα εξασφάλιζε περιορισμένη έκθεση των ανθρώπων και του περιβάλλοντος· ωστόσο θα πρέπει να διατεθούν ειδικές μελέτες για εφαρμογές αυτού του τύπου πριν να είναι δυνατόν να γίνει οριστική αξιολόγηση.
Η Bayer CropScience υπέβαλλε πρόσθετες πληροφορίες, ιδίως σε σχέση με τη χρήση για την εφαρμογή δολώματος, οι οποίες και αξιολογήθηκαν. Οι πρόσθετες πληροφορίες και η αξιολόγησή τους υποβλήθηκαν στην επιστημονική επιτροπή φυτών. Στην γνωμοδότησή της στις 17 Δεκεμβρίου 2002 η επιτροπή συμπεραίνει πως παραμένουν αναπάντητες οι ανησυχίες σχετικά με τους πιθανούς κινδύνους για τα πτηνά, οι οποίες εκφράστηκαν στην προηγούμενη γνωμοδότηση της επιτροπής.
(9) Από τις διενεργηθείσες αξιολογήσεις με βάση τα υποβληθέντα στοιχεία δεν καταδείχθηκε ότι υπάρχει πιθανότητα, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν fenthion να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ, ιδίως σε σχέση με τις πιθανές επιπτώσεις στα πτηνά.
(10) Επομένως, η ουσία fenthion δεν πρέπει να καταχωρισθεί στο παράρτημα I της οδηγίας 91/414/ΕΟΚ.
(11) Θα πρέπει να ληφθούν μέτρα προκειμένου να εξασφαλισθεί πως οι υπάρχουσες εγκρίσεις για φυτοπροστατευτικά προϊόντα που περιέχουν fenthion έχουν αποσυρθεί εντός της προβλεπόμενης περιόδου και δεν θα ανανεωθούν, ούτε θα χορηγηθούν νέες εγκρίσεις για τέτοιου είδους προϊόντα.
(12) Με βάση τις πληροφορίες που υπεβλήθησαν στην Επιτροπή, φαίνεται πως λόγω της απουσίας αποτελεσματικών εναλλακτικών προϊόντων για ορισμένες περιορισμένες χρήσεις σε ορισμένα κράτη μέλη, υπάρχει ανάγκη για περαιτέρω χρήση της ενεργού ουσίας έτσι ώστε να επιτραπεί η ανάπτυξη εναλλακτικών προϊόντων. Κατά συνέπεια υπό τις παρούσες συνθήκες δικαιολογείται η πρόβλεψη, υπό αυστηρές συνθήκες που έχουν ως στόχο την ελαχιστοποίηση του κινδύνου, μεγαλύτερης περιόδου για την απόσυρση των υφιστάμενων εγκρίσεων για περιορισμένες χρήσεις που θεωρούνται ως απαραίτητες και για τις οποίες δεν φαίνεται να υπάρχουν προς το παρόν εναλλακτικά προϊόντα για τον έλεγχο επιβλαβών οργανισμών.
(13) Τυχόν περίοδος χάριτος για την απόσυρση προς καταστροφή, αποθήκευση, διάθεση στην αγορά και χρησιμοποίηση των υφισταμένων αποθεμάτων φυτοπροστατευτικών προϊόντων που περιέχουν fenthion με την άδεια των κρατών μελών, θα πρέπει να περιορισθεί σε χρονικό διάστημα που δεν υπερβαίνει τους δώδεκα μήνες, ώστε να επιτραπεί η χρησιμοποίηση των υφισταμένων αποθεμάτων σε μία το πολύ ακόμη καλλιεργητική περίοδο.
(14) Η παρούσα απόφαση δεν προδικάζει οποιαδήποτε ενέργεια την οποία ενδέχεται να αναλάβει η Επιτροπή σε μεταγενέστερο στάδιο γι' αυτήν τη δραστική ουσία στο πλαίσιο της οδηγίας 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες(7), όπως τροποποιήθηκε τελευταία από τον κανονισμό (ΕΚ) αριθ. 807/2003(8).
(15) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ουσία fenthion δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.
Άρθρο 2
Τα κράτη μέλη διασφαλίζουν ότι:
1. Οι εγκρίσεις φυτοπροστατευτικών προϊόντων τα οποία περιέχουν fenthion ανακαλούνται μέχρι τις 11 Αυγούστου 2004.
2. Από τις 17 Φεβρουαρίου 2004 δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν fenthion στα πλαίσια της παρέκκλισης που προβλέπεται στο άρθρο 8 παράγραφος 2 της οδηγίας 91/414/ΕΟΚ.
3. Σχετικά με τις χρήσεις που περιλαμβάνονται στη στήλη Β του παραρτήματος, τα κράτη μέλη που περιλαμβάνονται στη στήλη Α είναι δυνατόν να διατηρήσουν σε ισχύ τις εγκρίσεις για φυτοπροστατευτικά προϊόντα που περιέχουν fenthion μέχρι τις 30 Ιουνίου 2007 εφόσον:
α) εξασφαλίσουν πως αυτά τα φυτοπροστατευτικά προϊόντα που παραμένουν στην αγορά, σημαίνονται με τρόπο που να ανταποκρίνεται στις περιορισμένες συνθήκες χρήσης·
β) επιβάλουν όλα τα ενδεικνυόμενα μέτρα περιορισμού των δυσμενών επιπτώσεων προκειμένου να μειώσουν τους πιθανούς κινδύνους και να εξασφαλίσουν την προστασία της υγείας των ανθρώπων και των ζώων καθώς και του περιβάλλοντος και
γ) εξασφαλίσουν πως πραγματοποιείται σοβαρή έρευνα για εναλλακτικά προϊόντα ή μεθόδους για τις χρήσεις αυτές ιδίως μέσω προγραμμάτων δράσης.
Τα ενδιαφερόμενα κράτη μέλη πληροφορούν την Επιτροπή το αργότερο στις 31 Δεκεμβρίου 2004 σχετικά με την εφαρμογή της παρούσας παραγράφου και ιδίως για τις δράσεις που έχουν αναληφθεί με βάση τα στοιχεία α) ως γ) και παρέχουν σε ετήσια βάση εκτιμήσεις για τις ποσότητες της ουσίας fenthion που χρησιμοποιούνται για τις περιορισμένες χρήσεις με βάση το παρόν άρθρο.
Άρθρο 3
Τυχόν περίοδος χάριτος την οποία παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ θα είναι όσο το δυνατόν σύντομη και
α) για τις χρήσεις για τις οποίες η έγκριση πρόκειται να αποσυρθεί στις 11 Αυγούστου 2004, εκπνέει το αργότερο στις 11 Αυγούστου 2005·
β) για τις χρήσεις για τις οποίες η έγκριση πρόκειται να αποσυρθεί μέχρι τις 30 Ιουνίου 2007, εκπνέει το αργότερο στις 31 Δεκεμβρίου 2007.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 11 Φεβρουαρίου 2004.

Labels: 3
6